Meren rannalla (Vala)
Meri aukaisi huikaistuneet silmänsä.
 Aurinko oli noussut
 riemastuneena kuin nuori kuninkaanpoika.
 Oi Rarahu, miksi ovat silmäsi kaihomieliset?

 Punainen koralli nauroi:
 meri on kantanut rannalle
 nukkuvan nuorukaisen.
 Hänen jäsenensä rusentavat
 kaikki sinun kukkasi.

 Kuin kaksi kiihkeätä perhosta
 riensivät Rarahun silmät
 nuorukaisen kasvoja kohden.

 Nuorukainen nousi ja hämmentyi.
 Rarahu, olet kauniimpi kuin iltapilvi.
 Hänen sydämensä rakasti.

 Kuin välähtelevät linnut
 he kylpivät meressä,
 ja taivas oli sinisiä kukkia täynnä.

 Rarahu, Rarahu,
 sinä loistat kuin kultainen rengas!